**Извештај о раду библиотеке у школској 2014/2015. години**

На почетку школске 2014/2015. године, школска библиотека премештена је у нови простор (некадашњи кабинет за техничко и информатичко образовање), укупне површине 108 квадратних метара. Од ове школске године, у склопу библиотеке је и читаоница, намењена ученицима, али и наставницима, за учење, читање и реализацију разноврсних наставних и ваннаставних активности.

 Библиотека и читаоница опремљене су новим полицама за књиге, укупне дужине 98.8 m, орманом, радним столом, новим столовима и столицама за читаоницу. У оквиру пројекта “Образовање за права детета“ који наша школа реализује у сарадњи са Ужичким центром за права детета, у читаоници је формиран и Кутак дечијих права, опремљен новом полицом за књиге и белом таблом. У библиотеци се налазе два рачунара.

 У школској 2014/2015. години библиотека је имала 827 уписаних чланова (777 ученика, од предшколског узраста до осмог разреда и 50 одраслих, наставног и ненаставног особља).

 Библиотекарке у школској 2014/2015. години биле су: Данијела Илић Мићовић, професор српског језика и књижевности (78% ангажовања), професор разредне наставе и помоћник директора Марина Лазић (10%), професор италијанског језика Милица Мариновић (10%), професор географије Гордана Анђић (5%) и у ИО Гостиница Невена Ђосовић, професор српског језика и књижевности. Библиотекарке су радиле у библиотеци и реализовале активности у складу са процентом свог ангажовања на овом радном месту.

 Библиотека је током школске године била отворна сваког радног дана у периоду од 9 до 16 часова.

 Активности библиотекара у школској 2014/2015. години:

* планирање рада библиотеке;
* класификација и сређивање библиотечког фонда;
* уређивање новог простора библиотеке и читаонице;
* вођење библиотечког пословања: инвентарисање, класификација, сигнирање, каталогизација;
* вођење евиденције о коришћењу књижне грађе;
* планирање и набавка нових књига;
* вођење прописане евиденције и документације о раду школске библиотеке;
* свакодневни рад на издавању књига, пружање помоћи при избору књига и друге грађе;
* индивидуални рад са ученицима – помоћ у припреми и изради задатака;

реализација часова и активности библиотечке секције;

* израда и редовно ажурирање сајта о школској библиотеци, у циљу промоције њених активности и информисања о њима; сајт садржи све важне информације о раду и активностима библиотеке, активностима у школској читаоници, раду библиотечеке секције, коришћењу књижног фонда, набавци књига и новим књигама у библиотеци, као и препоручене књиге за читање;
* промоција рада библиотеке (школски сајт, сајт библиотеке, чланци у локалним медијима и у „Просветном прегледу)“;
* учествовање у раду стручних и других органа школе;
* континуирана сарадња са наставницима, васпитачима, стручним сарадницима и директором школе, као и са родитељима ученика;
* сарадња са Народном библиотеком у Ужицу;
* рад на стручном усавршавању (учествовање на семинару „Школске библиотеке у 21. веку“, у организацији Народне библиотеке у Ужицу и РЦУ Крагујевац);
* организовање свечаног отварања библиотеке (16. октобар 2014. године), коме су приствовали директор школе, многи наставници, ученици и њихови родитељи;
* облежавање значајног јубилеја – сто педесет година од смрти Вука Стефановића Караџића и двеста година од објављивања његове „Пјеснарице“, прве штампане збирка српских народних песама и „Писменице“, прве граматике српског језика; изложена су нека од репрезентативних издања Вукових дела која се налазе у нашој библиотеци, уз поставку паноа о Вуковом животу и раду, о “Српском рјечнику”, “Пјеснарици” и “Писменици” (изложба је постављена поводом отварања нове библиотеке, у сарадњи са професором српског језика и књижевности Снежаном Цветковић);
* упис предшколаца и ученика првог разреда и њихово упознавање са библиотеком кроз организоване посете;
* учествовање у акцији “Књига – мој друг” коју су организовали родитељи у сарадњи са школом, у оквиру пројекта “Образовање за права детета” – промовисање акције, обрада и класификација прикупљених књига, куповина нових књига и анализа резултата акције;
* посета Сајму књига у Београду и информисање о новим издањима;
* опремање и уређивање простора Кутка дечијих права у школској читаоници (у сарадњи са члановим школског тима за реализацију пројекта”Образовање за права детета”), набавка и куповина књига;
* организовање сусрета ученика са писцем Урошем Петровићем (5. децембар 2014. године); припремање и промоција књижевног сусрета;
* обележавање Међународног дана матерњег језика, 21. фебруара; у сарадњи са професором српског језика и књижевности Снежаном Цветковић, у школској читаоници постављена је изложба о српском језику, панои на којима је приказан развој језика; у оквиру ове изложбе, ученици су могли видети и  књиге о српском језику које се налазе у нашој библиотеци, речнике, граматике и правописе српског језика из различитих периода, као и врло занимљиву хронолошку поставку читанки, почев од педесетих до деведесетих година прошлог века;
* организовање књижевног часа поводом стогодишњице рођења Бранка Ћопића (интегрисани приступ три школске секције – литерарне, рецитаторске и библиотечеке);
* анализа коришћења књижне грађе на крају првог полугодишта и на крају наставе године;
* евидентирање нераздужених књига у протеклој школској години;
* сређивање књижног фонда и простора библиотеке и читаонице на крају школске године;

анализа рада и писање извештаја о раду у школској 2014/ 2015. години.

У школској 2014/2015. години, библиотечки фонд обогаћен је са 626 нових књига.

**Набавка књига у школској 2014/2015 години**

|  |  |
| --- | --- |
| **ПОКЛОЊЕНЕ** | **КУПЉЕНЕ КЊИГЕ** |
| Ученици/родитељи | 398 | У оквиру пројекта „Образовање за права детета“ |  7 |
| Наставници |  52 | У акцији „Књига – мој друг“ |  7 |
| Народна библиотека  |  42 |  |  1 |
| Издавачке куће |  73 |  |  |
| Друго |  46 |  |  |
| **Укупан број поклоњених књига** | **611** | **Укупан број купљених књига** |  **15** |
| **УКУПАН БРОЈ НАБАВЉЕНИХ КЊИГА** | **626** |

Затечено стање: 10514

Број набављених књига: 626

**Укупан број књига: 11140**

**Структура набављених књига**

|  |  |
| --- | --- |
| Kњиге за децу | 351 |
| Kњиге за одрасле | 132 |
| Стручна литература |  32 |
| Уџбеници |  81 |
| Часописи |  21 |
| Речници |  1 |
| Књиге на енглеском језику |  5 |
| CD |  3 |
| **Укупан број књига** | **626** |